Omnibus presentes litteras inspecturis, officialis Autissiodorensis, salutem in Domino. Noveritis quod in nostra presentia constitutus, vir venerabilis, magister Michaël de Vermentone, archidiaconus in ecclesia Autissiodorensi, dedit et concessit donatione facta inter vivos, sine spe revocandi et rehabendi, sed perpetuo valitura, venerabilibus viris decano et capitulo Autissiodorensi, prata sua cum salicetis, quatuor arpenta vel circiter ut dicitur continentia, que habet sita, ut dicitur, inter fontem S. Amatoris et molendinum domini episcopi quod dicitur molendinum de Boffaut, contigua pratis que dominus Hugo de Agrivilla Autissiodorensis canonicus tenet a dictis decano et capitulo. Item viginti solidos annui redditus, seu annue pensionis, quos habere dicitur assessos super ecclesiam de Palliaco, pro vinea defuncti Stephani Bataille, quam emerat dictus archid., ut dicitur, ab eodem; quam vineam dictus archidiaconus dedisse dicitur ecclesie de Palliaco predicte pro viginti solidis annue pensionis, et quam capitulum Autissiodorense predictus predicte ecclesie de Palliaco dicitur admortizasse. Cedens ex tunc et transferens in eosdem decanum et capitulum, omne jus, proprietatem, possessionem et dominium, et omnem actionem et prosecutionem quod et quas habebat, vel habere poterat, quacumque de causa, in rebus predictis, retento eidem archidiacono usufructu dictarum rerum quandiu sibi placuerit et vitam duxerit in humanis; et post ejus decessum dicta prata et redditus eorumdem, cum dictis viginti solidis annui redditus, erunt ad augmentationem distributionum que pro horis cothidianis, juxta ordinationem bone memorie Guidonis quondam Autiss. episcopi, fient in ecclesia supradicta. In cujus rei testimonium, ad requisitionem dicti archidiaconi, sigillum curie Autiss. una cum sigillo suo presentibus duximus apponendum. Datum anno Domini M CC LXXXIII, mense junio.